SET ปิดบวก 17 จุด รอปัจจัยใหม่ แนะจับตาประชุม “เฟด” สัปดาห์หน้า
SET ปิดบวก 17 จุด รอปัจจัยใหม่ แนะจับตาประชุม “เฟด” สัปดาห์หน้า แนวโน้มสัปดาห์หน้าแกว่งตัวกรอบกว้าง โดยให้แนวรับที่ 1,670 จุด แนวรับถัดไป 1,660 จุด ส่วนแนวต้านที่ 1,695, 1,700 จุด
25 ก.พ. 2565

นายอภิชาติ ผู้บรรเจิดกุล ผู้อำนวยการฝ่ายอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยวันนี้ รีบาวด์ได้หลังคลายกังวลสงครามระหว่างรัสเซียและยูเครนไม่ได้ขยายเป็นวงกว้าง หลังชาติตะวันตก และองค์การสนธิสัญญาป้องกันแอตแลนติกเหนือ (NATO)ไม่ใช้กำลังทหารตอบโต้ มีแต่มาตรการคว่ำบาตรทางเศรษฐกิจ
อย่างไรก็ตาม มองว่าตลาดยังมีความไม่แน่นอนสูงอยู่ นักลงทุนยังต้องติดตามสถานการณ์ความตึงเครียดระหว่างรัสเซียและยูเครน และในสัปดาห์หน้าก็ยังมีปัจจัยอื่นรออยู่ โดยมีตัวเลขเศรษฐกิจสหรัฐ อาทิ ตัวเลขการจ้างงานสหรัฐ ถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ที่จะแถลงนโยบายการเงินรายครึ่งปีต่อคณะกรรมการด้านบริการการเงินของสภาผู้แทนราษฎรสหรัฐและวุฒิสภา ในวันที่ 2-3 มี.ค. ขณะที่คืนนี้มีตัวเลขดัชนีราคาการใช้จ่ายเพื่อการบริโภคส่วนบุคคล (PCE) เดือนม.ค.ของสหรัฐ
สำหรับแนวโน้มการลงทุนในสัปดาห์หน้า นายอภิชาติ เห็นว่ายังมีความผันผวนตามสถานการณ์ความตึงเครียดรัสเซียและยูเครน หากมีพัฒนาการเชิงบวกตลาดจะปรับขึ้น มองว่าตลาดจะแกว่งตัวไซด์เวย์กรอบกว้าง โดยให้แนวรับที่ 1,670 จุด แนวรับถัดไป 1,660 จุด ส่วนแนวต้านที่ 1,695, 1,700 จุด แต่ก็คาดไม่น่าผ่านแนวต้านหลักที่ 1,700 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 5,412.17 ล้านบาท ปิดที่ 163.50 บาท เพิ่มขึ้น 0.50 บาท
CPALL มูลค่าการซื้อขาย 3,206.71 ล้านบาท ปิดที่ 67.75 บาท เพิ่มขึ้น 2.00 บาท
OSP มูลค่าการซื้อขาย 2,212.55 ล้านบาท ปิดที่ 35.75 บาท เพิ่มขึ้น 2.25 บาท
PTTEP มูลค่าการซื้อขาย 1,815.71 ล้านบาท ปิดที่ 132.50 บาท ราคาไม่เปลี่ยนแปลง
BBL มูลค่าการซื้อขาย 1,786.87 ล้านบาท ปิดที่ 140.00 บาท เพิ่มขึ้น 0.50 บาท